CELEX: 32020D1575
Language: lt
Date: 1603756800000
Title: Europos Centrinio Banko sprendimas (ES) 2020/1575 2020 m. spalio 27 d. dėl informacijos apie pažeidimus, pateiktos naudojant informavimo apie pažeidimus priemonę, vertinimo ir tolesnių veiksmų, kai tai susiję su ECB aukšto lygio tarnautoju (ECB/2020/54)

29.10.2020   
               
               
                  LT
               
               
                  Europos Sąjungos oficialusis leidinys
               
               
                  L 359/14
               
            
         EUROPOS CENTRINIO BANKO SPRENDIMAS (ES) 2020/1575
         2020 m. spalio 27 d.
         dėl informacijos apie pažeidimus, pateiktos naudojant informavimo apie pažeidimus priemonę, vertinimo ir tolesnių veiksmų, kai tai susiję su ECB aukšto lygio tarnautoju (ECB/2020/54)
         EUROPOS CENTRINIO BANKO VALDANČIOJI TARYBA,
         atsižvelgdama į Europos centrinių bankų sistemos ir Europos Centrinio Banko statutą, ypač į jo 12 straipsnio 3 dalį,
         kadangi:
         
                     (1)
                  
                  
                     Europos Centrinio Banko (ECB) informavimo apie pažeidimus politika neseniai buvo išplėsta ECB etikos kodekse (1). Informacija apie pažeidimus, pateikta naudojant ECB sukurtą vidaus informavimo platformą (informavimo apie pažeidimus priemonę), gali būti susijusi su ECB aukšto lygio tarnautojais, t. y. tarnautojais, paminėtais Europos Centrinio Banko aukšto lygio tarnautojų elgesio kodekso 1 straipsnio 1 dalyje, 1 straipsnio 2 dalyje ir 1 straipsnio 4 dalyje (2);
                  
               
                     (2)
                  
                  
                     siekiant veiksmingos ECB informavimo apie pažeidimus politikos, turėtų būti numatytas išsamus vertinimas ir tolesni veiksmai dėl pranešimų, pateiktų naudojant naują informavimo priemonę. Toks vertinimas ir pranešimas apie pažeidimus turėtų būti atliekamas pagal suderintą procedūrą, už kurią atsakinga paskirta kompetentinga institucija;
                  
               
                     (3)
                  
                  
                     reikėtų numatyti procedūrą, kuri bus taikoma vertinant ir imantis tolesnių veiksmų gavus informaciją apie pažeidimus, pateiktą naudojant informavimo apie pažeidimus priemonę, kai pranešimas susijęs su ECB aukšto lygio tarnautoju, nurodomu kaip asmuo, kuriam priskiriamas pažeidimas arba su kuriuo tas asmuo yra siejamas;
                  
               
                     (4)
                  
                  
                     siekiant užtikrinti sklandų išplėsto kodekso įgyvendinimą ir išvengti teisinio netikrumo dėl vertinimo ir tolesnių veiksmų dėl informacijos apie pažeidimus, pateiktos naudojant informavimo apie pažeidimus priemonę, kai pranešimas susijęs su ECB aukšto lygio tarnautoju, kaip asmeniu, kuriam priskiriamas pažeidimas arba su kuriuo tas asmuo yra siejamas, šis sprendimas turėtų įsigalioti trečią dieną po jo paskelbimo Europos Sąjungos oficialiajame leidinyje,
                  
               PRIĖMĖ ŠĮ SPRENDIMĄ:
         
            1 straipsnis
            Apibrėžtys
            Jeigu nenumatyta kitaip, šiame sprendime vartojamos apibrėžtys turi tokią pat reikšmę, kaip apibrėžta ECB etikos kodekse.
         
         
            2 straipsnis
            Kompetentinga institucija
            Tais atvejais, kai pranešama informacija apie pažeidimus yra gauta naudojant informavimo apie pažeidimus priemonę ir yra susijusi su ECB aukšto lygio tarnautoju, kaip asmeniu, kuriam priskiriamas pažeidimas arba su kuriuo tas asmuo yra siejamas, institucija, kompetentinga įvertinti tokius pranešimus ir pateikti atsakymą pranešėjui, yra:
            
                        a)
                     
                     
                        Pirmininkas; arba
                     
                  
                        b)
                     
                     
                        kai pranešime paminėtas ECB aukšto lygio tarnautojas yra Pirmininkas – Pirmininko pavaduotojas.
                     
                  
         
            3 straipsnis
            Vertinimo ir tolesnių veiksmų procedūra
            
               1.   Kai pranešama informacija apie pažeidimus yra gauta naudojant informavimo apie pažeidimus priemonę ir yra susijusi su ECB aukšto lygio tarnautoju, kaip asmeniu, kuriam priskiriamas pažeidimas arba su kuriuo tas asmuo yra siejamas, tolesnių veiksmų imamasi vadovaujantis Europos Centrinio Banko (ES) 2016/456 sprendimu (ECB/2016/3) (3), kai tokie pranešimai patenka į to sprendimo taikymo sritį.
            
            
               2.   Tais atvejais, kai pranešama informacija apie pažeidimus, kaip nurodyta 1 dalyje, nepatenka į Sprendimo (ES) 2016/456 (ECB/2016/3) taikymo sritį, tolesnių veiksmų imamasi pagal Administracinį aplinkraštį 01/2006 dėl vidaus administracinių tyrimų (4).
            
            
               3.   Nepaisant 2 dalies, pagal 2 straipsnį paskirta kompetentinga institucija gali:
               
                           a)
                        
                        
                           prieš nuspręsdama, ar gauta informacija pateisina vidaus tyrimą, perduoti gautą informaciją ECB etikos komitetui, prašydama jo konsultacijos minėtu klausimu;
                        
                     
                           b)
                        
                        
                           padariusi išvadą, kad gauta informacija nepateisina vidaus administracinio tyrimo ir nukrypdama nuo Administracinio aplinkraščio 01/2006 4 straipsnio 1–4 dalių, nuspręsti tiesiogiai pradėti administracinį tyrimą ir priimti atitinkamą sprendimą pagal Administracinio aplinkraščio 01/2006 4 straipsnio 5 ir 6 dalis, įskaitant galimybę pagal 2 dalį paskirtai kompetentingai institucijai išimties tvarka nuspręsti pačiai atlikti administracinį tyrimą, tokiu atveju tyrimui atlikti paskiriant pakankamai aukštas pareigas užimantį asmenį arba tokių asmenų grupę.
                        
                     
         
         
            4 straipsnis
            Įsigaliojimas
            Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.
         
         
            Priimta Frankfurte prie Maino 2020 m. spalio 27 d.
            
               
                  ECB Pirmininkė
               
               Christine LAGARDE
            
         
         
            (1)  ECB etikos kodeksas dalinias pakeitimas dar nepaskelbtas Oficialiajame leidinyje.
         
            (2)  Europos Centrinio Banko aukšto lygio tarnautojų elgesio kodeksas (2019/C 89/03) (OL C 89, 2019 3 8, p. 2).
         
            (3)  2016 m. kovo 4 d. Europos Centrinio Banko sprendimas (ES) 2016/456 dėl Europos kovos su sukčiavimu tarnybos atliekamų Europos Centrinio Banko tyrimų, susijusių su Sąjungos finansiniams interesams kenkiančio sukčiavimo, korupcijos ir bet kokios kitos neteisėtos veiklos prevencija, nuostatų ir sąlygų (ECB/2016/3) (OL L 79, 2016 3 30, p. 34).
         
            (4)  Administracinis aplinkraštis 01/2006 buvo priimtas 2006 m. kovo 21 d. ir yra paskelbtas ECB interneto svetainėje.